Guido, Dei gratia Senonensis archiepiscopus, et ... abbas Sacre Celle, omnibus ad quos littere iste pervenerint in Domino salutem. Notum fieri volumus quod, cum causa verteretur inter O., Bituricensem archidiaconum, et G., abbatem sancti Benedicti Floriacensis, super procuratione quam idem O. archidiaconus, in prioratu Castellionis super Ligerim exigebat, dominus papa Lucius eam demum nobis commisit audiendam et debito fine decidendam. Nos itaque, post longam cause ventilationem, pacem inter eos in hunc modum ordinavimus, quod archidiaconus predictus et successores sui singulis annis, semel in anno procurationem percipient in prescripto prioratu cum septem equitaturis tantum. In cujus rei memoriam, presentem cartam notari fecimus et sigillis nostris muniri. Actum Miliduni, anno incarnati Verbi MCLXXXIIII.